Γνωμοδότηση για την πρόταση κανονισμού (ΕΟΚ) του Συμβουλίου για τροποποίηση του κανονισμού (ΕΟΚ) αριθ. 1360/90 περί συστάσεως Ευρωπαϊκού Ιδρύματος Επαγγελματικής Εκπαίδευσης (1) (94/C 195/16)

Στις 9 Μαρτίου 1994, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα εξωτερικών σχέσεων, εμπορικής και αναπτυξιακής σχέσεως στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 18 Απριλίου 1994 με βάση την εισηγητική έκθεση του κ. Ε. Muller.

Κατά την 315η σύνοδο ολομέλειας (συνεδρίαση της 27ης Απριλίου 1994), η ΟΚΕ υιοθέτησε την ακόλουθη γνωμοδότηση.

1. Η Οικονομική και Κοινωνική Επιτροπή τάσσεται υπέρ της υπό εξέταση προτάσεως κανονισμού (ΕΟΚ) του Συμβουλίου, και διατυπώνει ταυτόχρονα ορισμένες παρατηρήσεις.

2. Γενικές παρατηρήσεις

2.1. Ο κανονισμός (ΕΟΚ) αριθ. 1360/90 του Συμβουλίου της 7ης Μαΐου 1990, θεσπίζει και διέπει το «Ευρωπαϊκό Ίδρυμα Επαγγελματικής Εκπαίδευσης» που καλείται «να συμβάλει στην ανάπτυξη των συστημάτων επαγγελματικής κατάρτισης των χωρών της Κεντρικής και Ανατολικής Ευρώπης». (Γνωμοδότηση της ΟΚΕ, της 25ης Απριλίου 1990, για το Ευρωπαϊκό Ίδρυμα Επαγγελματικής Εκπαίδευσης (2).

2.2. Ο κανονισμός αυτός προσδιορίζει συγκεκριμένα τους στόχους του «Ιδρύματος», καθορίζει το πεδίο δράσης του, τα καθήκοντά του και τα όργανά του, και παρουσιάζει τους δεσμούς συνεργασίας του με άλλους οργανισμούς της Κοινότητας, και κυρίως το Cedefop, καθώς και με άλλες κοινοτικές δράσεις, και κυρίως το πρόγραμμα Tempus.

2.3. Οι βασικές εκτιμήσεις που οδήγησαν στη δημιουργία του «Ιδρύματος» είναι ορθές και ως εκ τούτου το θέμα δεν παίρνει αναβολή. Πράγματι, η διαδικασία μεταρρύθμισης που άρχισε υπό διαφορετικές συνθήκες και ένταση στις χώρες της Κεντρικής και Ανατολικής Ευρώπης, με την υποστήριξη διάφορων κοινοτικών και άλλων προγραμμάτων, δεν θα έχει θετική έκβαση εάν δεν συνδυασθεί με κατάλληλες δράσεις που να ανταποκρίνονται πραγματικά στις ανάγκες ανάπτυξης των ανθρώπινων πόρων, των οποίων ένας βασικός παράγοντας είναι η συνεχής επαγγελματική κατάρτιση.

2.4. Ο κανονισμός (ΕΟΚ) αριθ. 1360/90, που εγκρίθηκε από το Συμβούλιο στις 7 Μαΐου 1993, τέθηκε σε ισχύ στις 30 Οκτωβρίου 1993 μετά από απόφαση των αντιπροσώπων των κυβερνήσεων των κρατών μελών, στις 29 Οκτωβρίου 1993, να ορισθεί ως έδρα του Ιδρύματος το Τουρίνο.

2.5. Η ΟΚΕ διαπιστώνει με ικανοποίηση ότι η Επιτροπή δεν άργησε να λάβει ορισμένα μέτρα σχετικά με την ταχεία έναρξη των εργασιών του Ιδρύματος. Θεωρεί επίσης χρήσιμο να γίνουν εξαρχής ορισμένες τροποποιήσεις του αρχικού κανονισμού που επιβάλλονται από την εξέλιξη των προβλημάτων μετά το 1990.

2.6. Η ΟΚΕ εκφράζει την ικανοποίησή της για τις διατάξεις των άρθρων 5 και 17 του κανονισμού (ΕΟΚ) αριθ. 1360/90 που την αναφέρουν ρητά μεταξύ των παραληπτών, αφενός μεν της ετήσιας έκθεσης για τις δραστηριότητες του Ιδρύματος, αφετέρου δε της έκθεσης για τα αποτελέσματα της αξιολόγησης της εμπειρίας που αποκτήθηκε στο πλαίσιο των δραστηριοτήτων αυτών.

2.6.1. Ωστόσο, η ΟΚΕ θεωρεί ότι πρόκειται απλώς για ένα πρώτο βήμα. Διαπιστώνει πράγματι ότι οι διατάξεις αυτές δεν της επιτρέπουν να μεταδώσει στην Επιτροπή την πολύ σημαντική εμπειρία της στον τομέα της επαγγελματικής κατάρτισης. Θα πρέπει να οριστούν κατάλληλες διαδικασίες ώστε η ΟΚΕ να συμμετέχει στη χάραξη των πολιτικών επαγγελματικής κατάρτισης που πρέπει να εφαρμοσθούν στις δικαιούχες χώρες των προγραμμάτων του Ιδρύματος.

2.6.2. Η ΟΚΕ τονίζει ότι η συνεχής επαγγελματική κατάρτιση αποτελεί βασικό παράγοντα της οικονομικής και κοινωνικής ανάπτυξης των δικαιούχων χωρών των προγραμμάτων των Phare και Tacis, ιδίως στο πλαίσιο της μετάβασης προς τη δημιουργία μιας ελεύθερης οικονομίας.

3. Ειδικές παρατηρήσεις

Οι προτάσεις περί τροποποίησης δεν θα πρέπει για το λόγο αυτό να δημιουργήσουν προβλήματα στη λειτουργία του Ιδρύματος.

3.1. Η επέκταση των αρμοδιοτήτων του Ιδρύματος σε ό,τι αφορά τα κράτη που λαμβάνουν βοήθεια βάσει του προγράμματος Phare [κανονισμός (ΕΟΚ) αριθ. 3906/89] (1) και στα κράτη που δικαιούνται ενίσχυσης βάσει του προγράμματος Tacis [κανονισμός (ΕΟΚ) αριθ. 2053/93] (2), είναι δικαιολογημένη τόσο από γεωγραφική άποψη όσο και από την άποψη των στόχων των προγραμμάτων αυτών.

3.2. Ο στόχος που επιδιώκεται με την εφαρμογή για το προσωπικό του Ιδρύματος, των κανονισμών και ρυθμίσεων που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων, επιδοκιμάζονται από την ΟΚΕ στο μέτρο που συμβάλλει στην αύξηση της συνοχής και της ομοιογένειας όσον αφορά τη διοίκηση του προσωπικού των αποκεντρωμένων οργανισμών της Ευρωπαϊκής Ένωσης και στο μέτρο, επίσης, που αυτό το καθεστώς θα ανταποκριθεί καλύτερα στην υλοποίηση της αποστολής του Ιδρύματος. Η ΟΚΕ ελπίζει η πρωτοβουλία αυτή να οδηγήσει στην αύξηση της κινητικότητας του προσωπικού των διάφορων οργάνων της Ευρωπαϊκής Ένωσης.

3.3. Για λόγους ρεαλισμού και αποτελεσματικότητας είναι ορθές οι τροποποιήσεις όσον αφορά το διορισμό Δημοσιονομικού Ελεγκτή για την άσκηση του εσωτερικού δημοσιονομικού ελέγχου των «δορυφορικών» οργανισμών. Υπάρχουν λόγοι να πιστεύουμε ότι το προτεινόμενο σύστημα θα συμβάλει σημαντικά σε μια διαχείριση τόσο αποτελεσματική όσο και ευέλικτη του προϋπολογισμού και των οικονομικών των εν λόγω οργανισμών και, εν προκειμένω, του Ιδρύματος του Τουρίνου.

3.4. Δεν διατυπώνονται παρατηρήσεις για τις προσαρμογές των άρθρων 7 και 9 της πρότασης τροποποίησης.

4. Συμπεράσματα

4.1. Εν κατακλείδι, η ΟΚΕ επικροτεί την «Πρόταση κανονισμού (ΕΟΚ) του Συμβουλίου για τροποποίηση του κανονισμού (ΕΟΚ) αριθ. 1360/90 περί συστάσεως Ευρωπαϊκού Ιδρύματος Επαγγελματικής Εκπαίδευσης» [έγγρ. CΟΜ(94) 21 τελικό] και εκφράζει την ελπίδα ότι το Ίδρυμα θα μπορέσει να αποτελέσει βασικό στοιχείο και χρήσιμο μέσο ανάπτυξης των ενδιαφερόμενων χωρών.

Βρυξέλλες, 27 Απριλίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 82 της 19. 3. 1994, σ. 11.

(2) ΕΕ αριθ. C 168 της 10. 7. 1990, σ. 13.

(3) Δικαιούχα κράτη μέλη σήμερα: Αλβανία, Βουλγαρία, Ισπανία, Ουγγαρία, Λεττονία, Λιθουανία,Πολωνία, Ρουμανία, Δημοκρατία της Τσεχίας, Σλοβακία, Σλοβενία.

(4) Δικαιούχα κράτη σήμερα: Αρμενία, Αζερμπαϊτζάν, Λευκορωσία, Γεωργία, Καζακστάν, Κιργκιστάν,Μολδαβία, Ουζμπεκιστάν, Ομοσπονδία της Ρωσίας, Ταντζικιστάν, Τουρκμενιστάν, Ουκρανία, Μογγολία.